《望海潮 题来青阁》
清代·邹显吉

暖风迟日，五侯池馆，帽檐欹侧频游。金雀翠鬟，文犀斜领，一行齐上帘钩。

著处总温柔。记乌丝醉染，嘱咐亲收。屈指重来，今生不拟负风流。

十年空敞貂裘。早高梧叶落，只索归休。蛛网罥檐，燕泥涴座，更谁同倚妆楼。

暝色不胜愁。叹篆香心字，灰冷难留。试觅题笺，泪痕还染佩囊不。

作者简介：邹显吉（1636-1709），字黎眉，号思静，一号华斋，自称湖北居人，晚号城南老圃，江苏无锡诸生。尝学诗于吴伟业，画摹宋、元，山水、人物均得古法。写生有邹菊之目。一门风雅，妻能画梅，兄、弟、子、侄，皆工画，著有《邹黎眉诗集》，《菊谱》等。